
בס"ד

בס"ד
פרשת ניצבים וילך, תשפ"ו, מספר 1684

יתרו

"תבוא" או "תביא": בין הנהגה משותפת להנהגה יחידנית

איתמר ורהפטיג
פרשת וילך מתארת את פרידת משה מבני ישראל לפני מותו. בין היתר מסופר על המנהיג החדש.

כבר מפרשת פנחס אנו יודעים כי יהושע הוא המנהיג אחרי משה. בפרשתנו חוזרת התורה פעמיים על מינוי זה, אך יש הבדל ניכר בלשון בין שתי הפרשיות ונשתדל לבארם.

בפרשת וילך כתוב (לא:ז):  

וַיִּקְרָא מֹשֶׁה לִיהוֹשֻׁעַ וַיֹּאמֶר אֵלָיו לְעֵינֵי כׇל יִשְׂרָאֵל חֲזַק וֶאֱמָץ כִּי אַתָּה תָּבוֹא אֶת הָעָם הַזֶּה אֶל הָאָרֶץ אֲשֶׁר נִשְׁבַּע ה' לַאֲבֹתָם לָתֵת לָהֶם וְאַתָּה תַּנְחִילֶנָּה אוֹתָם.
לאחר כמה פסוקים העוסקים במצוות הקהל, ה' פונה למשה ושוב חוזר למינוי המנהיג, ואומר:

וַיֹּאמֶר ה' אֶל מֹשֶׁה הֵן קָרְבוּ יָמֶיךָ לָמוּת קְרָא אֶת יְהוֹשֻׁעַ וְהִתְיַצְּבוּ בְּאֹהֶל מוֹעֵד וַאֲצַוֶּנּוּ וַיֵּלֶךְ מֹשֶׁה וִיהוֹשֻׁעַ וַיִּתְיַצְּבוּ בְּאֹהֶל מוֹעֵד (יד). כִּי אֲבִיאֶנּוּ אֶל הָאֲדָמָה אֲשֶׁר נִשְׁבַּעְתִּי לַאֲבֹתָיו זָבַת חָלָב וּדְבַשׁ וְאָכַל וְשָׂבַע וְדָשֵׁן וּפָנָה אֶל אֱלֹהִים אֲחֵרִים וַעֲבָדוּם וְנִאֲצוּנִי וְהֵפֵר אֶת בְּרִיתִי. וְהָיָה כִּי תִמְצֶאןָ אֹתוֹ רָעוֹת רַבּוֹת וְצָרוֹת וְעָנְתָה הַשִּׁירָה הַזֹּאת לְפָנָיו לְעֵד כִּי לֹא תִשָּׁכַח מִפִּי זַרְעוֹ כִּי יָדַעְתִּי אֶת יִצְרוֹ אֲשֶׁר הוּא עֹשֶׂה הַיּוֹם בְּטֶרֶם אֲבִיאֶנּוּ אֶל הָאָרֶץ אֲשֶׁר נִשְׁבַּעְתִּי. וַיִּכְתֹּב מֹשֶׁה אֶת הַשִּׁירָה הַזֹּאת בַּיּוֹם הַהוּא וַיְלַמְּדָהּ אֶת בְּנֵי יִשְׂרָאֵל. וַיְצַו אֶת יְהוֹשֻׁעַ בִּן נוּן וַיֹּאמֶר חֲזַק וֶאֱמָץ כִּי אַתָּה תָּבִיא אֶת בְּנֵי יִשְׂרָאֵל אֶל הָאָרֶץ אֲשֶׁר נִשְׁבַּעְתִּי לָהֶם וְאָנֹכִי אֶהְיֶה עִמָּךְ (כ-כג).
כמה שאלות עולות כאן:
א. לשם מה נצרך כפל המינוי?

ב. מדוע שונה הסגנון מ"אתה תבוא" ל"אתה תביא"?

מפרשי המקרא השיבו כמה תשובות:

רש"י-

"כִּי אַתָּה תָּבוֹא אֶת הָעָם הַזֶּה" (לא:ז) – כתרגומו: ארי את תיעול עם עמא הדין. משה אמר לו ליהושע: זקנים שבדור עמהם, הכול לפי דעתם ועצתם. אבל הקב״ה אמר לו: "כִּי אַתָּה תָּבִיא אֶת בְּנֵי יִשְׂרָאֵל אֶל הָאָרֶץ אֲשֶׁר נִשְׁבַּעְתִּי לָהֶם", תביא – על כורחם, הכול תלוי בך, טול מקל והך על קדקדם, דַּבָּר אחד לדור, ואין שני דַּבָּרים לדור. 

ר״י בכור שור מרחיב:

"כִּי אַתָּה תָּבוֹא אֶת הָעָם הַזֶּה" – עם העם תבוא, כלומר: זקנים שבדור, על פיהם ובעצתם תעשה, ותתנהג 

* הרב ד"ר איתמר ורהפטיג, בית הספר למשפטים, אוניברסיטת בר-אילן (גמלאי); מכון צומת, אלון שבות.
[ב]מידת ענוה, כי משה היה עניו מאוד, וצוה ליהושע להתנהג [ב]מידת ענוה. אבל הקב״ה אמר לקמן "כִּי אַתָּה תָּבִיא" – אתה תהיה המוציא והמביא, על פיך ישק כל עמי – דַּבָּר אחד לדור ואין שני דַּבָּרים לדור (בבלי סנהדרין ח ע"א). כשיש שני דַּבָּרים, מה שרוצה זה לא רוצה זה, והוי לה קדירא דבי שותפי (בבלי בבא בתרא כד ע"ב).

הרד"ץ הופמן מבאר בביאורו שם:

הדבר מובן בפשטות, שבפסוק זה, שמשה רבינו דיבר אל יהושע לעיני כל ישראל, רמז לו על שיתוף הזקנים בהנהגת העם, אבל להלן (פסוק כ״ג) שמדובר אל יהושע שלא בנוכחות הזקנים, מוזהר יהושע, בתור שר צבא אחראי, שעליו לשים אל לבו את אחריותו ועליו להשתמש לפעמים אף באמצעים חמורים כדי להשיג את המשמעת הדרושה. על כן נאמר שם: ״כִּי אַתָּה תָּבִיא״.

ויש להוסיף את הדגשת רש"י שם, כי בפרשה הראשונה מסופר שמשה ממנה את יהושע, וכביכול אומר לו מניסיונו שיש לשתף את זקני העם בהנהגה, ואילו בפרשה השנייה נאמר שהקב"ה בעצמו ממנה את יהושע (ראו גם רש"י לפסוק כג), ואומר לו את האמת;  אחריות ההנהגה מוטלת עליו ואין ראוי שיסמוך על אחרים כי אם על הקב"ה בלבד.

דעת הקהל

אני מבקש להציע הבדל נוסף בין הנהגה משותפת בבחינת "תבוא" לבין הנהגה יחידנית בבחינת "תביא". בהנהגה של תבוא המנהיג מנהיג יחד עם זקני העם, מתחשב ברצונותיהם ומנהיגם בנחת, וכפי שרש"י אומר: "הכול לפי דעתם ורצונם". אבל בהנהגה זו יש חשש שמרוב התחשבות בדעתם, ובנוסף לענוותנותו של המנהיג, כפי שמציין הבכור שור, הוא יעלים עין מסטייה קלה מדרך האמת, ויזנח את דרך התקיפות. 

יתר על כן, הקב"ה במפורש מודיע למשה כי העם יחטא וימצאו אותו רעות. ואז נדרש מן המנהיג לגלות תקיפות ולמחות על כל סטיה מדרך התורה; הנהגה של תביא.

להלן אפנה לכמה מקורות המחייבים את ההנהגה למחות כנגד כל עושי עוולה למיניהם. 

שהיה לו למחות

1. שבת נד ע"ב

כל מי שאפשר למחות לאנשי ביתו ולא מיחה – נתפס על אנשי ביתו, באנשי עירו – נתפס על אנשי עירו, בכל העולם כולו – נתפס על כל העולם כולו. אמר רב פפא: והני דבי ריש גלותא נתפסו על כולי עלמא. כי הא דאמר רבי חנינא: מאי דכתיב ה' במשפט יבוא עם זקני עמו ושריו. אם שרים חטאו – זקנים מה חטאו? אלא, אימא: על זקנים שלא מיחו בשרים.

לאמור, ככל שהתפקיד גבוה יותר, האחריות גוברת. 

2. סנהדרין קג ע"א

ביקש הקדוש ברוך הוא להחזיר את העולם כולו לתוהו ובוהו בשביל דורו של צדקיה (שהיו רשעים). נסתכל בצדקיה, ונתקררה דעתו. בצדקיה נמי כתיב: 'ויעש הרע בעיני ה''! שהיה בידו למחות ולא מיחה.

3. תנחומא בלק י"ט

וַיֹּאמֶר ה' אֶל מֹשֶׁה קַח אֶת כָּל רָאשֵׁי הָעָם וְגוֹ' (במ' כה:ד). רַבִּי יוּדָן אָמַר, רָאשֵׁי הָעָם תָּלָה, עַל שֶׁלֹּא מִחוּ בִּבְנֵי אָדָם הַמְיֻחָדִין כַּשֶּׁמֶשׁ. 

      ד.   רש"י מל"א יא:ז

"אָז יִבְנֶה שְׁלֹמֹה בָּמָה לִכְמוֹשׁ שִׁקֻּץ מוֹאָב בָּהָר אֲשֶׁר עַל פְּנֵי יְרוּשָׁלָ͏ים וּלְמֹלֶךְ שִׁקֻּץ בְּנֵי עַמּוֹן".
רש"י: 'אז יבנה שלמה במה', רבותינו אמרו מתוך שלא מיחה בנשיו נקראת על שמו.
      ה.  ילקוט שמעוני שופטים רמז סח 
 וכל מי שספק בידו למחות ואינו מוחה, להחזיר את ישראל למוטב ואינו מחזיר, כל דמים שנשפכין בישראל נשפכין על ידיו, שנאמר: "וְאַתָּה בֶן אָדָם צֹפֶה נְתַתִּיךָ וגו', וְאַתָּה כִּי הִזְהַרְתָּ רָשָׁע" (יח' לג:ז-ט), מלמד שכל ישראל ערבים זה בזה. ואם תאמר אותם שנים ושבעים אלף שנהרגו בגבעת בנימין, מפני מה נהרגו? היה להם לסנהדרי גדולה שהניח משה ויהושע ופנחס בן אלעזר עמהם שיקשרו חבלים של ברזל במתניהם ויגביהו בגדיהם למעלה מארכובותיהם ויחזרו בכל עיירותיהם של ישראל: יום אחד ללכיש, יום אחד לעגלון, יום אחד לחברון, יום אחד לבית אל, יום אחד לירושלים, וילמדו אותם דרך ארץ בשנה, בשתים, בשלוש, בארבע, בחמש, עד שיתיישבו ישראל בארצם … והם לא עשו כן אלא כיון שנכנסו ישראל לארצם, כל אחד ואחד רץ לכרמו ולזיתו ואומר: שלום עלי נפשי שלא להרבות הטורח… וכשעשו בגבעת בנימין דרכים מכוערים ודברים שאינם ראויים, יצא הקב"ה להחריב את העולם כולו, ונפלו מהם שבעים ושנים אלף. ומי הרג אותם? סנהדרי גדולה שהניח משה ויהושע ופנחס עמהם. 

      ו.    תלמוד ירושלמי מסכת יומא פרק א הלכה א

ומנין למשוח מלחמה שאין בנו עובד תחתיו? ת"ל "שִׁבְעַת יָמִים יִלְבָּשָׁם הַכֹּהֵן תַּחְתָּיו מִבָּנָיו" וגו' (שמ' כט:ל), את שהוא בא אל אהל מועד לשרת בקדש בנו עובד תחתיו, יצא משוח מלחמה שאינו בא אל אהל מועד לשרת בקדש. ומנין שהוא מתמנה להיות כהן גדול שנ' "וּפִינְחָס בֶּן אֶלְעָזָר נָגִיד הָיָה עֲלֵיהֶם לְפָנִים ה' עִמּוֹ" (דה"א ט:כ). ר' יוסי כד הוה בעי מקנטרה לר' לעזר בי ר' יוסי הוה א"ל לפנים עמו לפנים עמו; בימי זימרי מיחה בימי פילגש בגבעה לא מיחה.

יש לומר כאן, שאפילו פנחס, שמשמש כסמל למחאה בעוברי עבירה, לא חזר על קנאותו שנית בימי פילגש בגבעה, והירושלמי אף רואה בכך סיבה מדוע תפקיד משוח מלחמה לא עובר בירושה.

סיכום

ראינו שני סוגי מנהיגות: מנהיגות של "תבוא", כאשר המנהיג עוקב אחר דעת הקהל ומתחשב בה, ומנהיגות של "תביא", כאשר המנהיג תקיף ומוחה על כל סטיה מהדרך שיש לילך בה. 

בפרשתנו מבואר שאין אלו שני סוגי מנהיגים, אלא על אותו מנהיג להיות מוכן לנהוג בכל אחת מהדרכים הללו, על פי צורכי הזמן והמקום.

ואולי דרך זו מרומזת כבר במינוי המקורי. שכן, נאמר על יהושע בפרשת פנחס: "אִישׁ אֲשֶׁר רוּחַ בּוֹ" (במ' כז:יח). אומנם רש"י מפרש "שיוכל להלוך כנגד רוחו של כל אחד ואחד", אבל יש מקום להוסיף כוונה שנייה; כלומר, איש אשר רוח בו לדעת להלוך בדרך ההנהגה הראויה בהתאם לרוח התקופה.

עוד עלה על דעתי שכפל התפקידים של יהושע רמוז כבר בשמו. יהושע מסמל מנהיג שמושיע, מנהיג תקיף, שפועל על דעת עצמו, ללא עזרת זקני העם, אך אם כן צריך היה להיקרא: הושע או מושיע. השם 'יהושע' אומר שאינו מושיע לבד, וכפי שרש"י פירש (במ' יג:טז): "י-ה יושיעך מעצת המרגלים". כלומר, שהמנהיג נזקק לסיוע מלמעלה, ויש שנציגי העם הם שליחי הקב"ה להשתתף עם המנהיג בהובלת העם.
דף שבועי, גיליון 1684, פרשת ניצבים וילך, תשפ"ו
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף

